NARIADENIE RADY (ES) č. 719/2007
z 25. júna 2007,
ktorým sa mení a dopĺňa nariadenie (ES) č. 234/2004 o určitých reštriktívnych opatreniach voči Libérii
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 60 a 301,
so zreteľom na spoločnú pozíciu 2007/400/SZBP z 11. júna 2007, ktorou sa ukončujú určité reštriktívne opatrenia voči Libérii (1),
so zreteľom na návrh Komisie,
keďže:
(1)
Spoločná pozícia 2004/137/SZBP z 10. februára 2004 o reštriktívnych opatreniach voči Libérii (2) stanovila uplatňovanie opatrení stanovených rezolúciou Bezpečnostnej rady Organizácie spojených národov 1521 (2003) týkajúcou sa Libérie, okrem iného vrátane zákazu dovozu surových diamantov z Libérie. Tento zákaz bol spoločnou pozíciou 2007/193/SZBP z 12. februára 2007, ktorou sa mení a obnovuje spoločná pozícia 2004/137/SZBP o reštriktívnych opatreniach voči Libérii (3) nedávno obnovený na obdobie šiestich mesiacov. Bezpečnostná rada OSN 27. apríla 2007 prijala rezolúciu 1753 (2007). Okrem iného sa v nej rozhodlo o ukončení uplatňovania reštriktívnych opatrení v súvislosti s diamantmi z Libérie. Následne na to bola Libéria od 4. mája 2007 zahrnutá do certifikačnej schémy Kimberleyského procesu. V súlade s tým by Libéria mala byť zapísaná do zoznamu účastníkov z prílohy II k nariadeniu Rady (ES) č. 2368/2002 z 20. decembra 2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi (4).
(2)
Nariadením Rady (ES) č. 234/2004 (5) sa okrem iného zakazuje dovoz surových diamantov z Libérie.
(3)
Článok 6 ods. 1 nariadenia (ES) č. 234/2004, ktorým sa zakazuje dovoz surových diamantov z Libérie do Spoločenstva a článok 6 ods. 3, ktorým sa zakazuje obchádzanie tohto zákazu, by sa mali preto zrušiť s retroaktívnym účinkom k 27. aprílu 2007,
PRIJALA TOTO NARIADENIE:
Článok 1
Odseky 1 a 2 článku 6 nariadenia (ES) č. 234/2004 sa zrušujú.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Uplatňuje sa od 27. apríla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Luxemburgu 25. júna 2007